b'\n_START_ARTICLE_\nTrefningen ved Kungshamn\n_START_SECTION_\nEkspedisjonen\n_START_PARAGRAPH_\nI april 1811 l\xc3\xa5 to engelske orlogskuttere, \xc2\xabSwan\xc2\xbb og \xc2\xabHero\xc2\xbb i Kungshamn sammen med tre mindre sjalupper som hjems\xc3\xb8kte kysten langs B\xc3\xa5huslen p\xc3\xa5 leting etter norske handelfart\xc3\xb8yer og fiskefart\xc3\xb8yer. De hadde tatt tilsammen 30 norske fart\xc3\xb8yer, og effektivt kuttet forbindelsen mellom Norge og G\xc3\xb6teborg._NEWLINE_L\xc3\xb8ytnant Klinck som kom til F\xc3\xa6rder ved Tj\xc3\xb8me p\xc3\xa5 vestsiden av Oslofjorden besluttet \xc3\xa5 ta seg over den brede fjorden 23. april for \xc3\xa5 angripe engelskmennene i den b\xc3\xa5huslenske skj\xc3\xa6rg\xc3\xa5rden. Det ble begynnelsen p\xc3\xa5 en dramatisk og minneverdig sj\xc3\xb8ekspedisjon langt inn i farefulle farvann vekk fra tryggheten i den norske skj\xc3\xa6rg\xc3\xa5rden. _NEWLINE_Om morgenen forlot Klinck Aker\xc3\xb8ya med \xc3\xa5rer og seil p\xc3\xa5 vei sydover og kom tidlig om ettermiddagen til Havstensundet p\xc3\xa5 den svenske vestkysten. Der tok de ombord flere svenske loser som ikke stilte noe sp\xc3\xb8rsm\xc3\xa5l ved norske krigsfart\xc3\xb8yer i svensk territorialfarvann._NEWLINE_Kort etter satte Klinck ombord p\xc3\xa5 kanonsjaluppen \xc2\xabDrag\xc3\xb8\xc2\xbb ut etter en engelsk orlogssjalupp som ble oppbrakt uten sterk motstand. 8 engelskmenn ble tatt til fange av nordmennene som med den heldige fangsten rodde videre til losstasjonen p\xc3\xa5 Fleks\xc3\xb6. Der oppdaget de at de svenske losene stakk av opp i landet, men fikk tak p\xc3\xa5 et par som gikk med p\xc3\xa5 \xc3\xa5 lede nordmennene inn til Kungshamn mot tredobbelt betaling. _NEWLINE_Om natten kl. 3 til den 25. april n\xc3\xa5dde nordmennene havnestedet.\n_START_SECTION_\nSj\xc3\xb8trefningen\n_START_PARAGRAPH_\nKlinck rodde videre i sin egen rob\xc3\xa5t inn til havnestedet der han rekognoserte terrenget og endog kom meget tett p\xc3\xa5 de engelske krigsfart\xc3\xb8yene uten \xc3\xa5 bli oppdaget. Idet det ble lysere, vendt han tilbake til kanonsjaluppene og rodde i stillhet til Hatteskj\xc3\xa6rene midt i bukten som utgjorde havnestedet. Mens \xc2\xabKj\xc3\xb8ge\xc2\xbb angrep den ene kutteren, engasjerte Klinck p\xc3\xa5 \xc2\xabDrag\xc3\xb8\xc2\xbb sammen med \xc2\xabFredrikstad\xc2\xbb den andre kutteren. _NEWLINE_De to engelske skipene ble tatt ved total overraskelse, fikk ikke vind i seilene under land og ble liggende \xc3\xa5 drive etter at de hadde kuttet ankertauene. Nordmennene rodde inn mellom disse og skj\xc3\xb8t langskips inn i de engelske kutterne som var i stor forvirring og sjokk og ikke klarte \xc3\xa5 forsvare seg. Etter en halvtime grydde dagen, og til sin store overraskelse s\xc3\xa5 Klinck at befolkningen i byen hadde kommet opp p\xc3\xa5 de omkringliggende h\xc3\xb8ydene der de betraktet kampene mellom nordmennene og engelskmennene._NEWLINE_De tre norske kanonsjaluppene kom tett p\xc3\xa5 de engelske kutterne f\xc3\xb8r de vendte p\xc3\xa5 ordre slik at kanonene forut ble rettet mot den st\xc3\xb8rre mens den mindre ble rammet av kanonene akter. Med s\xc3\xa5kalte dobbelt ladning med kanonkule og str\xc3\xa5sekk sammen ble engelskmennene meget hardt rammet av de mye kraftigere norske kanonene. _NEWLINE_Engelskmennene str\xc3\xb8k flagg som tegn p\xc3\xa5 overgivelse. Klinck sendte \xc2\xabFredrikstad\xc2\xbb til den ene kutteren, men denne gikk p\xc3\xa5 grunn, med hjelp av en frisk bris benyttet den mindre skadde kutteren anledningen til \xc3\xa5 seile ut i \xc3\xa5pen sj\xc3\xb8 vekk fra bukten. Den st\xc3\xb8rre kutteren derimot var synkeferdig og nordmennene som kom til, m\xc3\xa5tte reddet engelskmennene idet den sank.\n_START_SECTION_\nEtterspillet\n_START_PARAGRAPH_\n34 engelskmenn overgav seg til nordmennene som i mellomtiden plyndret \xc2\xabSwan\xc2\xbb, tok to andre sjalupper i tillegg til den tredje som var blitt erobret. De fant to engelske priser, en norsk proviseringsskonnert og en losb\xc3\xa5t som ble f\xc3\xb8rt i sikkerheten. Tall over d\xc3\xb8de og s\xc3\xa5rede er ikke kjent, de norske besetningene p\xc3\xa5 de tre kanonsjaluppene hadde verken d\xc3\xb8de eller s\xc3\xa5rede mens de engelske tapene er ukjent._NEWLINE_\xc2\xabHero\xc2\xbb som unslapp, tok kontakt med en engelsk fregatt og fikk utf\xc3\xb8rt n\xc3\xb8dvendige reparasjonene for \xc3\xa5 komme seg videre til England. Men kutteren var s\xc3\xa5 sterkt skadet at det gikk til bunns f\xc3\xb8r den n\xc3\xa5dde n\xc3\xa6rmeste havn i Den engelske kanalen. Klinck sendt beskjed om at skipsleden langs kysten av B\xc3\xa5huslen var sikret for de danske kornskipene som dro over fra Nord-Jylland.'